**דחייה: אין שום הצדקה להכאת נשים**

בפרק זה אתמקד בדפוס שאותו אני מכנה 'דחייה', כלומר, יחסה של קבוצת רבנים הדוחה מכל וכל הכאת נשים. קיימים שני סוגי דחייה: בלתי-מוסמכת ומוסמכת. רבנים שמחזיקים בגישה הראשונה טוענים כי מכות נחשבות עילה מספקת לגירושין. אולם, רבנים שמחזיקים בגישה המוסמכת, רואים בהכאת נשים מעשה נורא שאין לעשותו, אך יחסם לכך הוא מתחמק. אדון בכך בהרחבה בפרק העשירי.

דחייה בלתי מוסמכת היא גישה בלתי מתפשרת. הכאת נשים נתפשת כעוול שאין לסבול אותו. כדי לתקן עוול שכזה, גישה זו אינה מנציחה את הסיבות לעוול הזה; היא אינה מאפשרת את קיומו של הסטטוס-קוו העומד בבסיס העוול – במקרה דנן, אישה הנשואה לבעל אלים.

בראש ובראשונה, ה"דחייה" מתעמתת עם בעיית הכאת הנשים; היא אינה מכחישה אותה, אינה מקבלת אותה או מתרצת אותה. הדחייה קובעת בבירור כי הכאת נשים אינה ראויה ונדרש תיקון כלשהו או שחרור של האישה (הקורבן) מסבלה.

דחייה ללא תנאי היא גישתם של אותם רבנים המתמודדים עם העובדה שקיימת בעיה, ומגנים אותה. חלקם מתייחסים אל ההלכה באופן יצירתי באמצעות "תקנות" [רבים של "תקנה"] או חקיקה יצירתית שנועדה לשנות את מה שהם תופסים כחוק לא צודק.